ନିସାନ୍  (ପୂରା ନାମ: ଜନବାଦୀ ସଂସ୍କୃତିର ନିସାନ୍) ଓଡ଼ିଆରେ ପ୍ରକାଶିତ ଏକ ଭାରତୀୟ ସାହିତ୍ୟ ପତ୍ରିକା  । ଓଡ଼ିଆ ସାହିତ୍ୟିକ ଲେନିନ୍ କୁମାର ଏହାର ପ୍ରତିଷ୍ଠାତା-ସମ୍ପାଦକ ଓ ୨୦୦୭ ମସିହାରେ ଓଡ଼ିଆ ଜନବାଦୀ ଲେଖକ ସଂଘଦ୍ୱାରା ଏହାର ପ୍ରକାଶନ ଆରମ୍ଭ ହୋଇଥିଲା । ନିସାନ୍‌ରେ ପ୍ରଗତିଶୀଳ ସାହିତ୍ୟ, ବିଶେଷ କରି ଦଳିତ ସାହିତ୍ୟ ଓ ଅନ୍ୟାନ୍ୟ ଜନବାଦୀ ଓଡ଼ିଆ ରଚନା ସ୍ଥାନପାଇଥାଏ । ନିସାନ୍‌ର ମୌଳିକ ଆଭିମୁଖ୍ୟ ଜନବାଦୀ ଏବଂ ଏହା ଉଭୟ ବ୍ରାହ୍ମଣବାଦ ଓ ଉପନିବେଶବାଦ ବିରୋଧରେ ବୋଲି ସେ ଏକ ସାକ୍ଷାତକାରରେ ଉଲ୍ଲେଖ କରିଥିଲେ । ଦଳିତ ପରିଚୟ ଓ ଚେତନା ସମ୍ବଳିତ ରଚନାକୁ ଓଡ଼ିଆ ସାହିତ୍ୟରେ ବଳବତ୍ତର କରିବାରେ ସକ୍ରିୟ ଭୂମିକା ନିଭାଇଥିବା ଅଖିଳ ନାୟକ, ବାସୁଦେବ ସୁନାନୀ ଓ ଭାରତ ମାଝୀ ଆଦି ସାହିତ୍ୟିକଙ୍କ ରଚନା ନିସାନ୍ ମାଧ୍ୟମରେ ଅଧିକ ପାଠକଙ୍କ ପାଖରେ ପହଞ୍ଚିଛି ବୋଲି ସାମାଜିକବିଦ୍ ଶୈଳେନ ରାଉତରାୟ ଉଲ୍ଲେଖ କରିଛନ୍ତି । ବିତର୍କ ୨୦୦୮ ମସିହା ଡିସେମ୍ବର ୮ ତାରିଖରେ କନ୍ଧମାଳର ଦଙ୍ଗା ସମ୍ପର୍କିତ ଏକ ସ୍ବତନ୍ତ୍ର ପୁସ୍ତିକା  "ଧର୍ମ ନାଁରେ କନ୍ଧମାଳରେ ରକ୍ତନଦୀ"  ନିସାନ୍ ପତ୍ରିକାରେ ପ୍ରକାଶ ପାଇବା ପରେ ସମ୍ପାଦନ ଲେନିନ୍ କୁମାରଙ୍କୁ ଓଡ଼ିଶା ପୋଲିସ ଦେଶଦ୍ରୋହ ଅଭିଯୋଗରେ ଗିରଫ କରିଥିଲା ।ଜଗତସିଂହପୁରର ଆରକ୍ଷୀ ଅଧୀକ୍ଷକ ନିସାନ୍‌କୁ ଏକ ମାଓବାଦୀ ପତ୍ରିକା ବୋଲି ବିବୃତି ଜାରି କରିଥିଲେ ।